Javaslat A TANÁCS RENDELETE a neumi folyosón keresztül szállított uniós árukra vonatkozó belépési és kilépési gyűjtő vámáru-nyilatkozatok benyújtására irányuló kötelezettség alóli mentességről /* COM/2013/01 final - 2013/0003 (NLE) */





INDOKOLÁS 1. A JAVASLAT HÁTTERE A Horvát Köztársaság csatlakozásának feltételeiről, valamint az Európai Unióról szóló szerződés, az Európai Unió működéséről szóló szerződés és az Európai Atomenergia-közösséget létrehozó szerződés kiigazításáról szóló okmány (a továbbiakban: a csatlakozás feltételeiről szóló okmány) 2. cikke értelmében a csatlakozás időpontjától kezdődően az eredeti szerződések rendelkezései és az intézmények által a csatlakozást megelőzően elfogadott jogi aktusok Horvátország számára kötelezőek, és az említett szerződésekben, jogi aktusokban, illetve a csatlakozás feltételeiről szóló okmányban megállapított feltételekkel alkalmazandók. A csatlakozás feltételeiről szóló okmány 43. cikke értelmében a Tanács a Bizottság javaslata alapján, minősített többséggel eljárva meghatározza azokat a feltételeket, amelyek alapján a belépési és kilépési gyűjtő vámáru-nyilatkozatok benyújtására vonatkozó kötelezettség alól felmentés adható a neumi folyosón keresztül történő áruszállítás tekintetében. A 2005. április 13-i 648/2005/EK európai parlamenti és tanácsi rendelet[1] a kockázatelemzés megfelelő jogalapjának megteremtése érdekében módosította a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletet (a továbbiakban: a Közösségi Vámkódex)[2]. A Közösségi Vámkódex 36a. cikke (1) bekezdése szerint és a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (a továbbiakban: CCIP)[3] 181c. cikkében foglalt mentességek és eltérések alapján az Unió vámterületére beszállított árukra vonatkozóan gyűjtő vámáru-nyilatkozatot (a továbbiakban: belépési gyűjtő vámáru-nyilatkozat) kell benyújtani. A Közösségi Vámkódex 182a. cikke (1) bekezdése szerint és a Vámkódex végrehajtási rendelkezéseinek (CCIP) 842a. cikke (3) és (4) bekezdése szerint alkalmazandó mentességek és eltérések alapján az Unió vámterületét ideiglenesen elhagyó, de kivitel, újbóli kivitelre vagy árutovábbítási eljárás alá nem kerülő áruk esetében kilépési gyűjtő vámáru-nyilatkozatot kell benyújtani. A Közösségi Vámkódex 36b. cikkének (2) bekezdése és 182d. cikkének (2) bekezdése szerint a gyűjtő vámáru-nyilatkozatokat a vámhatóságok közötti elektronikus adatcsere lehetővé tétele érdekében elektronikus adatfeldolgozási technológia felhasználásával kell benyújtani, azért, hogy a vámellenőrzések a Közösségi Vámkódex 13. cikkének megfelelően automatizált adatfeldolgozási módszereket alkalmazó kockázatelemzésre támaszkodhassanak. 2. A neumi FOLYOSÓ A neumi folyosó Bosznia-Hercegovina területének az Adriai-tengerrel határos része, amely két részre osztja Horvátország szárazföldi területét, elkülönítve a Dubrovnik várost környező területet az ország területének többi részétől. Jelenleg a neumi folyosót átszelő kétsávos D8-as közút, az „adriai autóút” jelenti az egyetlen kapcsolatot a szárazföldi szállítás terén Dubrovnik területe és Horvátország területének többi része között. A Bosznia-Hercegovina területén, Neum városánál áthaladó útszakasz 9,25 km hosszú. Horvátország területén két határátkelőhely van, amelyek a neumi folyosón áthaladó út két végén helyezkednek el. A neumi folyosó nyugati részén található a Klek – Neum I határátkelő, a keleti részén pedig Zaton Doli – Neum II. E két átkelőhely közötti távolságot autóval megközelítőleg 10–15 perc alatt lehet megtenni. Dubrovnik környékének gazdasága elsősorban a turizmusra épül, amelyet többnyire a Horvátország szárazföldi területéről érkező áruszállítástól függő kis- és középvállalkozások tartanak kézben; ezen szállítmányok értéke általában 10 000 EUR alatti. Jelenleg a neumi folyosón keresztül szállított áruk 89 %-a Horvátországban szabadon forgalomba bocsátható áru. Ezen áruk a 2454/92/EGK rendelet 317. cikke (2) bekezdésében említett „T2L” dokumentummal egyenértékű papíralapú dokumentumok kíséretében haladnak át a folyosón. Horvátország vámhatóságai azonosítják a járműveket és árukat, valamint ellenőrzik a kísérő kereskedelmi okmányokat, mielőtt azok ideiglenesen elhagyják Horvátország vámterületét. Az áruknak a neumi folyosón való áthaladást követő újbóli belépésekor adott esetben vámellenőrzéseket és kontrollokat is kell végezni. Horvátország uniós csatlakozásakor fokozni kell a vámellenőrzési kapacitást. Az uniós vámjogszabályoknak Horvátország csatlakozásától kezdődő alkalmazása együtt fog járni a vámalakiságok elvégzésével, a biztonság és védelem céljából végzett kockázatelemzéssel és ellenőrzésekkel, valamint a dokumentumok elektronikus benyújtásával és az e célból folytatott információcserével. Ehhez jelentős befektetésekre és erőfeszítésekre lesz szükség, hogy biztosítható legyen a megfelelő informatikai keret. Tekintettel a neumi folyosó különös körülményeire ezen intézkedések alkalmazása túl nagy terhet jelent és aránytalannak tűnik. 3. A JAVASLAT JOGI ELEMEI A csatlakozás feltételeiről szóló okmány 43. cikke értelmében a Tanács a neumi folyosón keresztül szállított árukra vonatkozó belépési és kilépési gyűjtő vámáru-nyilatkozatoktól való eltérésre vonatkozó feltételeket külön jogszabályban határozza meg. Az Európai Uniónak a kérdéssel kapcsolatos közös álláspontjának megfelelően[4] a belépési és kilépési gyűjtő vámáru-nyilatkozat benyújtásától való eltérések az alábbi feltételek betartása mellett alkalmazandók: – az áru közösségi vámjogi helyzetű, – az árut kereskedelmi okmány (számla vagy fuvarokmány) kíséretében szállítják, amelyek tartalmazzák legalább a CCIP 317. cikke (2) bekezdésében foglalt adatokat és az áruk összértékét, – az egy járművel szállított áruk összértéke nem haladhatja meg a 10 000 EUR-t, – a szóban forgó dokumentumot Horvátország vámhatóságai az áru kilépésekor hivatalos megjelölések (aláírás, pecsét, és a kilépés napja és időpontja) elhelyezésével hagyják jóvá, – szükség esetén, a szállítmányok vagy a közlekedési eszköz hivatalos zárolása Horvátországból való kilépéskor, – Horvátország területére való újbóli belépéskor a vámhatóságok ellenőrzik a dokumentumokat, a folyosón való áthaladással töltött időt, a vámzárat (ha van) és az árut (szükség esetén). Ezen eltérések alkalmazása nem sérti a biztonsági és védelmi célból végzett kockázatelemzés és ellenőrzések elvégzésére, a kockázatokról szóló információknak a CCIP 4g. cikke (2) bekezdése szerinti cseréjére, szabálytalanságok esetén pedig megfelelő intézkedések végrehajtására vonatkozó követelményt. Horvátországnak elegendő bizonyítékkal kell szolgálnia a Bizottság számára arról, hogy a vámhatóságok által alkalmazott intézkedések egyenértékűek az uniós vámjogszabályokban meghatározott kockázatelemzési standardokkal. A fent említett kockázatokról szóló információk cseréjén felül a közös kockázatkezelési keretre vonatkozóan elfogadott eljárások szerint Horvátország rendszeresen tájékoztatja a Bizottságot a feltárt szabálytalanságokról és adott esetben a feltárást követően elfogadott intézkedésekről. Az e rendszer megfelelő alkalmazásának ellenőrzését célzó felülvizsgálatot két évvel a csatlakozás időpontját követően kell végrehajtani. A Tanács adott esetben, a Bizottság javaslata alapján módosíthatja vagy megszüntetheti ezt a rendszert. 2013/0003 (NLE) Javaslat A TANÁCS RENDELETE a neumi folyosón keresztül szállított uniós árukra vonatkozó belépési és kilépési gyűjtő vámáru-nyilatkozatok benyújtására irányuló kötelezettség alóli mentességről AZ EURÓPAI UNIÓ TANÁCSA, tekintettel Horvátország csatlakozási szerződésére és különösen annak 3. cikke (4) bekezdésére, tekintettel a Horvátország csatlakozás feltételeiről szóló okmányra és különösen annak 43. cikkére, tekintettel az Európai Bizottság javaslatára, mivel: (1) Az Európai Unió tagállamai és Horvátország 2011. december 9-én aláírták a Horvát Köztársaság Európai Unióhoz való csatlakozásáról szóló szerződést (a továbbiakban: csatlakozási szerződés). A csatlakozási szerződés 3. cikkének (3) bekezdése értelmében az okmány 2013. július 1-jén lép hatályba, feltéve, ha addig az időpontig valamennyi megerősítő okiratot letétbe helyezik. (2) A Horvát Köztársaság csatlakozásának feltételeiről, valamint az Európai Unióról szóló szerződés, az Európai Unió működéséről szóló szerződés és az Európai Atomenergia-közösséget létrehozó szerződés kiigazításáról szóló okmány (a továbbiakban: csatlakozás feltételeiről szóló okmány) 2. cikke értelmében a csatlakozás időpontjától kezdődően az eredeti szerződések rendelkezései és az intézmények által a csatlakozást megelőzően elfogadott jogi aktusok Horvátország számára kötelezőek, és az említett szerződésekben, illetve a csatlakozás feltételeiről szóló okmányban megállapított feltételekkel alkalmazandók. (3) Neum területe (a továbbiakban: neumi folyosó) ott helyezkedik el, ahol Bosznia-Hercegovina területe eléri az Adriai-tengert, amely elkülöníti Dubrovnik területét Horvátország területének többi részétől. A turizmus a helyi gazdaság legfontosabb ágazata, amelyet a Horvátország többi részéről érkező áruszállítástól függő kis- és középvállalkozások tartanak kézben. Ezen szállítmányok értéke általában nem haladja meg a 10 000 EUR-t és ezen áruk 89 %-a szabad forgalomban lévőnek minősül Horvátország területén. (4) A csatlakozás feltételeiről szóló okmány 43. cikke értelmében a Tanács a Bizottság javaslata alapján, minősített többséggel eljárva meghatározza azokat a feltételeket, amelyek alapján a belépési és kilépési gyűjtő vámáru-nyilatkozatok benyújtására vonatkozó kötelezettség alól felmentés adható a neumi folyosón keresztül szállított uniós áruk tekintetében. (5) A Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (a továbbiakban: Közösségi Vámkódex)[5] 36a. cikke (1) bekezdése és 182a. cikke (1) bekezdése szerint az Unió vámterületére beszállított és az azt elhagyó árukra vonatkozóan előzetesen, elektronikus úton gyűjtő vámáru-nyilatkozatot kell benyújtani, amely tartalmazza a kockázatelemzés teljesítéséhez szükséges adatokat. (6) A helyi gazdaság különleges jellemzőit tekintve helyénvaló mentességet biztosítani a neumi folyosón keresztül szállított uniós árukra vonatkozó belépési és kilépési gyűjtő vámáru-nyilatkozatok benyújtásával kapcsolatos kötelezettség alól. (7) A vámhatóságoknak az árukat kísérő számlán és a fuvarokmányokon szereplő adatok alapján hatékony kockázatelemzést és biztonsági vámellenőrzéseket kell végezniük. (8) A jelenlegi intézkedések eltérnek a Közösségi Vámkódex szerint összeállított biztonsági és védelmi adatoknak az áruk érkezése előtt, elektronikus úton történő benyújtására vonatkozó elvtől. A biztonsági és védelmi célból végrehajtott hatékony és eredményes kockázatelemzés és ellenőrzések érdekében Horvátországnak biztosítania kell, hogy a neumi folyosó határátkelőhelyei rendelkezzenek a szükséges emberi erőforrásokkal, eszközökkel és ellenőrzési kapacitásokkal. (9) Amennyiben az ellenőrzés során kiderül, hogy egy szállítmány nem teljesíti az e rendeletben foglalt követelményeket, a szóban forgó szállítmány nem léphet be újra Horvátország területére, kivéve, ha az azzal járó kockázat értékelése megtörtént és a kockázatelemzésen alapuló hatékony és célzott intézkedések elfogadásra kerültek. (10) A 2454/92/EGK rendelet 4g. cikke (2) bekezdése szerinti biztonsági és védelmi célból biztosított információcserén túlmenően Horvátországnak a közös kockázatkezelési keretre vonatkozóan elfogadott eljárások szerint rendszeresen tájékoztatnia kell a Bizottságot a neumi folyosón keresztül szállított árukra vonatkozóan feltárt hiányosságokról, valamint adott esetben a feltárást követően elfogadott intézkedésekről. (11) E rendelet megfelelő alkalmazásának ellenőrzése céljából két évvel a csatlakozás időpontját követően értékelést kell végezni, ELFOGADTA EZT A RENDELETET: 1. cikk Tárgy és hatály E rendelet meghatározza azokat a szabályokat, amelyek értelmében: a) a kilépési gyűjtő vámáru-nyilatkozatok benyújtására vonatkozó kötelezettség alól mentesség adható a Horvátország területét elhagyó és a neumi folyosón keresztül szállítandó uniós árukra vonatkozóan; b) a belépési gyűjtő vámáru-nyilatkozatok benyújtására vonatkozó kötelezettség alól mentesség adható a Horvátország területére újból beszállított, a neumi folyosón keresztül áthaladó uniós árukra vonatkozóan. 2. cikk Fogalommeghatározások E rendelet alkalmazásában az alábbi fogalommeghatározásokat kell alkalmazni: 1. „Uniós áruk”: a Közösségi Vámkódex 4. cikkének (7) bekezdésében foglalt áruk; 2. „Dubrovnik területe”: Horvátország nemzeti jogszabályainak megfelelően létrehozott, Dubrovnik központú közigazgatási régió; 3. „Horvátország szárazföldi területe”: Horvátország területe, kivéve Dubrovnik területét; 4. „Neumi folyosó”: Bosznia-Hercegovina területének azon része, amely elválasztja Dubrovnik területét Horvátország szárazföldi területétől. 5. „Vámhatóságok”: Horvátország vámhatóságai a neumi folyosó kilépési és újbóli belépési határátkelőhelyein; 6. „Kilépés”: az áruk kivitele vagy Dubrovnik területéről a neumi folyosón keresztül Horvátország szárazföldi területére, vagy Horvátország szárazföldi területéről a neumi folyosón keresztül Dubrovnik területére; 7. „Újbóli belépés”: az áruk behozatala vagy Horvátország szárazföldi területéről a neumi folyosón keresztül Dubrovnik területére, vagy Dubrovnik területéről a neumi folyosón keresztül Horvátország szárazföldi területére. 3. cikk Kilépési vagy belépési gyűjtő vámáru-nyilatkozat benyújtására vonatkozó követelmény alóli mentesség (1) Nincs szükség kilépési gyűjtő vámáru-nyilatkozat benyújtására uniós áruk kilépésekor. (2) Nincs szükség belépési gyűjtő vámáru-nyilatkozat benyújtására uniós áruk újbóli belépésekor. 4. cikk A mentesség alkalmazásának feltételei A 3. cikk abban az esetben alkalmazandó, amennyiben a következő feltételek teljesülnek: a) A neumi folyosón keresztül szállított uniós áruk egy-egy szállítmányának összértéke nem haladja meg a 10 000 EUR-t vagy az azzal egyenértékű, helyi pénznemben kifejezett összegét; b) Az e cikk a) pontjában említett árukat olyan számla és fuvarokmány kíséretében szállítják, amelyek: i. tartalmazzák legalább a 2454/93/EGK bizottsági rendelet[6] 317. cikke (2) bekezdésének első albekezdésében említett adatokat, valamint az áruk összértékét; ii. vámhatóságok általi jóváhagyása az áru kilépésekor hivatalos megjelölések elhelyezésével történik; iii. az áruk újbóli belépésekor ellenőrzésre benyújtásra kerülnek a vámhatóságok részére. 5. cikk Vámellenőrzések (1) A neumi folyosón keresztül szállított uniós árukra alkalmazott vámellenőrzésekkel összefüggő kockázatelemzést a vámhatóságok csak az automatizált adatfeldolgozási technikáktól eltérő módon végezhetik. (2) Horvátország biztosítja, hogy a neumi folyosón keresztül szállított áruk kilépésekor és területére történő újbóli behozatalakor a határátkelőhelyek rendelkezzenek valamennyi szükséges erőforrással, eszközzel, ellenőrzési eszközzel és kapacitással, amelyekkel már a csatlakozás időpontjában biztosított e rendelet alkalmazása. (3) Kilépéskor a vámhatóságok: a) meghatározzák az uniós áruknak a neumi folyosón keresztül történő szállítására megállapított időkeretet; b) megjelölik a fenti időkeretet a 4. cikk b) pontjának ii. alpontjában említett számla vagy fuvarokmány jóváhagyásának időpontjával együtt; c) amennyiben szükségesnek ítélik, vámzárral látják el az árukat tartalmazó rakhelyeket vagy minden egyes, a neumi folyosón keresztül szállított árucsomagot. (4) Újbóli behozatalkor a vámhatóságok: a) kockázatelemzést végeznek elsősorban a biztonság és védelem céljából; b) ellenőrzik az árukat kísérő számlákat és fuvarokmányokat; c) ellenőrzik az 5. cikk (3) bekezdésének a) pontjában említett időkeretnek való megfelelést; d) ellenőrzik a vámzárak épségét, amennyiben azokat az 5. cikk (3) bekezdése c) pontjának megfelelően felhelyezték; e) adott esetben fizikailag megvizsgálják az árut; f) szükség esetén eltávolítják a vámzárat. (5) Amennyiben a vámhatóságok megállapítják, hogy az e rendeletben meghatározott követelmény nem teljesül, lehetővé kell tenniük a szóban forgó szállítmány újbóli beszállítását, amennyiben: a) eredményes kockázatelemzést végeztek; b) az a) pontban említett elemzés alapján a vámhatóságok kifejezetten a biztonsághoz és védelemhez kapcsolódó kockázatok megelőzését célzó, eredményes intézkedéseket fogadtak el. 6. cikk Információszolgáltatás Horvátország legkésőbb két hónappal e rendelet hatálybalépését követően, illetve legkésőbb 2014. március 1-jén tájékoztatja a Bizottságot az e rendelet alkalmazásával kapcsolatban feltárt szabálytalanságokról és az e szabálytalanságok orvoslása érdekében hozott konkrét intézkedésekről. 7. cikk Jelentés A Bizottság legkésőbb két évvel Horvátország csatlakozását követően jelentést nyújt be a Tanácsnak az e rendeletben meghatározott szabályok alkalmazásának értékeléséről. 8. cikk Hatálybalépés Ez a rendelet 2013. július 1-jén lép hatályba, amennyiben a csatlakozási szerződés hatályba lép. E rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. a Tanács részéről az elnök [1] HL L 117., 2005.5.4., 13. o. [2] HL L 302., 1992.10.19., 1. o. [3] HL L 253., 1993.10.11., 1. o. [4] 2011. június 28-i 12133/11 számú tanácsi dokumentum. [5] HL L 302., 1992.10.19., 1. o. [6] HL L 253., 1993.10.11., 1. o.